Sosva
Sosva (rus. Сосьва) – upė Rusijoje, Sverdlovsko srityje; viena iš Tavdą sudarančių upių (Irtyšiaus baseinas). Prasideda Šiaurinio Uralo kalnuose. Aukštupyje prateka Denežkino Akmens draustinį. Teka į pietryčius per pelkėtą Vakarų Sibiro lygumą. Žemupyje pasuka į šiaurės rytus, sudaro meandras. Susilieja su Lozva ir sudaro Tavdą. Intakai: Šegultanas, Vagranas, Didžioji Volčianka, Languras, Turja, Kakva, Lialia, Molva, Negla, Kalinka, Vorobina. Užšąla lapkričio pabaigoje, atitirpsta balandį. Vidurupyje ir žemupyje metinis vandens lygio svyravimas 5–6 m. Sosva laivuojama 333 km nuo žiočių ruože. Pagrindinė gyvenvietė prie upės – Sosva.